Polisieman slaap, ander een 'doen' hare – Ons SAPD is tops! | SAUK.co.za - Nuus.info
Polisieman slaap, ander een 'doen' hare – Ons SAPD is tops!
Twee video's het aan die lig gekom 'n dag nadat Fikile Mbalula, die minister van polisie, 'n beroep op die publiek gedoen het om swak dienslewering en ongerymdhede by polisiestasies landwyd aan die groot klok te hang.
In een van die video's wat onder die minister se aandag gebring is ná sy #MyPoliceStation-veldtog van stapel gestuur het, sit 'n beampte en slaap in 'n raserige aanklagkantoor, terwyl 'n paar mense rondstaan en wag om gehelp te word. 'n Sosialemediagebruiker het op Twitter gesê die beampte was glo besope en dat die video by die KwaMhlanga-polisiestasie, noordwes van Emalahleni (Witbank) in Mpumalanga, geneem is.
Brig. Leonard Hlathi, provinsiale polisiewoordvoerder van Mpumalanga, het Donderdag gesê die voorval is onder die aandag van die provinsiale polisiekommissaris, lt.genl. Mondli Zuma, gebring.
"Lt.genl. Zuma neem kennis van die ontstellende video wat uitbeeld dat 'n beampte slaap terwyl hy aan diens is," het Hlathi gesê.
"Die kommissaris wil die gemeenskap verseker dat geen steen onaangeroer gelaat sal word om teen hierdie soort gedrag op te tree nie." Zuma het beveel dat die voorval amptelik ondersoek word.
In nóg 'n video is Mbalula deur 'n Twitter-gebruiker in kennis gestel van 'n voorval by die Madadeni-polisiestasie in Newcastle, KwaZulu-Natal. Die gebruiker het 'n video geneem van 'n vrou wat skynbaar 'n ander vrou se hare in die stasie versorg. Dié vroue het nie polisieuniforms aan nie.
Mbalula het die gebruiker bedank en gesê daar is reeds met optrede begin. "Ons polisiestasies sal nie in haarsalonne omskep word nie," het hy geantwoord.
Mbalula het Woensdag die #MyPoliceStation-veldtog van stapel gestuur om die publiek die geleentheid te gee om oor die polisie se dienslewering in hul gemeenskap kommentaar te lewer om sodoende van "enige vrot aartappel" in die polisie ontslae te raak.
Dit volg nadat 'n video aan die lig gekom het van 'n polisiekonstabel wat glo persoonlike sake met staatshulpbronne doen terwyl lede van die publiek staan en wag om gehelp te word.
Maroela Media het Woensdag berig 'n inwoner van Johannesburg wat vermoedelik die video geneem het, het dit Maandag op haar Facebook-blad gedeel. By haar plasing skryf sy in Engels: "Die vrou is besig om haar DStv-rekening uit te sorteer terwyl ek langer as 30 minute by die toonbank moes wag, net om aangesê te word om môre terug te kom."
Volgens die inskrywing op haar Facebook-blad is die video by die Buccleuch-polisiestasie in Johannesburg geneem. Die plasing is intussen van haar blad verwyder, maar nie voordat die video gekopieer en wyd versprei is nie. Tugstappe is teen die beampte begin.
Mbalula het ná die voorval gesê swak dienslewering kan onder #MyPoliceStation op sosiale media gedeel word.
Categories: Afrikaner, ANC, misdaad, Nuus, Polisie, SA-nuus, SAPD
Tags: #MyPoliceStation-veldtog, afrikaans, Afrikaanse, Afrikaanse Nuus, Afrikaner, Berig, KwaMhlanga-polisiestasie, Madadeni-polisiestasie, ongerymdhede, polisiestasies, South Africa, Suid Afrika, swak dienslewering, video's, ZAR, Zuid Afrika